2018. gada . martā Noteikumi Nr.

Rīgā (prot. Nr. §)

**Eiropas Savienības ārkārtas atbalsta piešķiršanas kārtība lauksaimniekiem par neiesētajiem vai zaudētajiem ziemāju sējumiem**

Izdoti saskaņā ar

Lauksaimniecības un lauku attīstības

likuma 5. panta ceturto daļu

1. Noteikumi nosaka kārtību, kādā lauksaimniekiem piešķir Eiropas Savienības ārkārtas atbalstu par neiesētajiem vai zaudētajiem ziemāju sējumiem laikā no 2017. gada augusta līdz oktobrim (turpmāk – atbalsts).

2. Atbalstu piešķir saskaņā ar Komisijas 2018. gada 23. janvāra Īstenošanas regulu (ES) 2018/108 par ārkārtas pasākumu atbalsta veidā, kurš paredzēts lauksaimniekiem sakarā ar plūdiem un spēcīgām lietusgāzēm atsevišķos Lietuvas, Latvijas, Igaunijas un Somijas apgabalos (turpmāk – regula 2018/108).

3. Lauku atbalsta dienests (turpmāk – dienests) administrē atbalstu un veic regulas 2018/108 4. pantā noteiktās pārbaudes.

4. Atbalstu piešķir lauksaimniekiem par ziemas kviešu, rudzu, ziemas tritikāles, ziemas miežu, ziemas rapša un ziemas ripša (turpmāk – ziemāji) sējumu platībām, kas atbilst regulas 2018/108 1. panta 1. punkta prasībām.

5. Uz atbalstu var pieteikties lauksaimnieks, kas ir reģistrējies vienotajā zemkopības nozares informācijas sistēmā saskaņā ar normatīvajiem aktiem par vienoto zemkopības nozares informācijas sistēmu, un 2017. gadā bija pieteicis ziemāju platības, iesniedzot vienoto iesniegumu saskaņā ar normatīvajiem aktiem par tiešo maksājumu piešķiršanas kārtību lauksaimniekiem (turpmāk – vienotais iesniegums).

6. Lauksaimnieks piesakās atbalstam vienotajā iesniegumā 2018. gadā, izdarot atzīmi par pieteikšanos atbalstam un norādot ziemāju sējumu platību plānu 2018. gada ražai (turpmāk – plāns), ko veido:

6.1. 2017. gada rudenī apsētā ziemāju platība, kurā paredzēts novākt ražu 2018. gadā;

6.2. platība, kas 2017. gada rudenī tika apsēta ar ziemājiem, bet sējumi zaudēti laikposmā no 2017. gada augusta līdz oktobrim plūdu, spēcīgu lietusgāžu vai pārmērīga mitruma dēļ;

6.3. platība, ko nevarēja apsēt laikposmā no 2017. gada augusta līdz oktobrim plūdu, spēcīgu lietusgāžu vai pārmērīga mitruma dēļ.

7. Atbalstam nepiemēro normatīvajos aktos par tiešo maksājumu piešķiršanas kārtību lauksaimniekiem noteikto maksājuma samazinājumu par vienotā iesnieguma novēlotu iesniegšanu.

8. Regulas 2018/108 1. panta 1. punkta “a” apakšpunktā minētā atbalsta pretendenta kopējā ziemāju platība atbilst mazākajam no šādiem rādītājiem:

8.1. plānā norādītajam hektāru skaitam;

8.2. 115 procentiem no 2017. gadā vienotajam platības maksājumam vai mazo lauksaimnieku atbalsta shēmas maksājumam apstiprinātās ziemāju platības;

8.3. kopējam hektāru skaitam, kas noteikts 2018. gada vienotajam platības maksājumam vai mazo lauksaimnieku atbalsta shēmas maksājumam atbalsta izmaksas brīdī.

9. Saskaņā ar regulas 2018/108 1. panta 2. punktu dienests nosaka atbalsttiesīgo hektāru skaitu, no šo noteikumu 8. punktā minētās atbalsta pretendenta kopējās ziemāju platības atņemot 2018. gadā vienotajam platības maksājumam vai mazo lauksaimnieku atbalsta shēmas maksājumam noteikto ziemāju platību atbalsta izmaksas brīdī.

10. Atbalsta likmi par hektāru nosaka, regulas 2018/108 2. panta 2. punkta “b” apakšpunktā minētās summas un papildu atbalsta kopsummu dalot ar šo noteikumu 9. punktā noteikto kopējo atbalsttiesīgo hektāru skaitu valstī, bet nepārsniedzot regulas 2018/108 2. panta 4. punktā noteikto atbalsta likmi.

11. Dienests izmaksā atbalstu, ievērojot regulas 2018/108 5. pantā 1. punktā un 2. panta 3. punkta otrajā daļā noteiktos termiņus.

Ministru prezidents Māris Kučinskis

Zemkopības ministrs Jānis Dūklavs